**OPĆI UVJETI UGOVORA S KORISNICIMA**

**(u daljnjem tekstu: Opći uvjeti)**

Članak 1.

Ovim Općim uvjetima utvrđuju se međusobni odnosi davatelja javne usluge (u daljnjem tekstu: Davatelj) i korisnika usluge (u daljnjem tekstu: Korisnik) koji proizlaze iz Ugovora o pružanju javne usluge odvoza otpada te odvojenog prikupljanja otpadnog papira, metala, stakla, plastike, tekstila i obuće te krupnog (glomaznog) otpada (u daljnjem tekstu: Ugovor).

UGOVORNI ODNOS, PLAĆANJE I RAČUNI

Članak 2.

Ugovorom se Davatelj obvezuje Korisniku na području pružanja javne usluge, pružati uslugu prikupljanja iz članka 1. ovih Općih uvjeta

Ovi Opći uvjeti primjenjuju se na sve korisnike koji zaključe Ugovor s davateljem javne usluge.

Zaključenjem Ugovora Korisnik unaprijed pristaje na primjenu odredbi ovih Općih uvjeta.

Odbijanje potpisivanja Ugovora odnosno ne dostavljanje Izjave Davatelju od strane Korisnika, ne oslobađa ga plaćanja obvezne minimalne javne usluge, a sukladno evidenciji odvoza niti cijene javne usluge za količinu predanog miješanog komunalnog otpada.

Ugovori s Korisnikom zaključuje se na neodređeno vrijeme.

Članak 3.

Ugovor o korištenju javne usluge smatra se sklopljenim:

1. kad korisnik usluge dostavi davatelju usluge Izjavu ili

2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.

Ugovor se sklapa za svako obračunsko mjesto posebno.

Korištenje javne usluge obavezno je za sva kućanstva kao i za sve korisnike razvrstane u kategoriju „nije kućanstvo“ na području pružanja javne usluge Davatelja te su oni dužni s njim zaključiti ugovor.

Novi korisnik usluge je Korisnik koji je počeo koristiti nekretninu i za koju nema sklopljen ugovor s Davateljem. Takav korisnik dužan se je javiti Davatelju u roku od 15 dana od dana početka korištenja nekretnine radi sklapanja Ugovora odnosno ispunjenja Izjave.

Članak 4.

Korisnik ne može otkazati ugovor sve dok živi i/ili djeluje na navedenoj adresi iz ugovora odnosno sve dok su bitni elementi ugovora i dalje na snazi.

U slučaju promjene vlasništva odnosno korištenja nekretnine (najam, zakup i sl.), napuštanja nekretnine (preseljenje, smrt ili sl.), kao i promjena koje utječu na primjenu drugačijih stavki iz cjenika ili neke druge bitne okolnosti koje utječu na ugovorni odnos, takvu promjenu Korisnik (ili njegov ovlaštenik) treba prijaviti u roku od 15 dana od dana nastale promjene pisanim putem (pošta, elektroničkim putem, neposredno na adresi sjedišta Davatelja).

Korisnik treba dostaviti i svu potrebnu dokumentaciju (smrtni list, potvrda o smještaju u dom za starije i nemoćne osobe, potvrda o novom prebivalištu, potvrdu o privremenoj odjavi od MUP-a, raskid ugovora o najmu, i sl.).

Davatelj zadržava pravo provjere istinitosti podataka koje je Korisnik predočio putem Izjave, priložene dokumentacije ili na neki drugi način.

Davatelj će periodično provjeravati status Korisnika na terenu kao i na temelju drugih dostupnih informacija (zemljišna knjiga i sl.), a koje bi utjecale na Ugovorni odnos.

Ukoliko bi se provjerom Davatelja ustanovilo da se stvarni podaci razlikuju od podataka koje je dao Korisnik, a na štetu Davatelja, Davatelj će o tom saznanju Korisnika obavijestiti pisanim ili elektroničkim putem. Sukladno tome, Davatelj ima pravo retroaktivno obračunati svoje izvršene usluge od dana kad je promjena stvarno nastupila.

NEKRETNINA KOJA SE NE KORISTI

Članak 5.

Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

U slučaju trajne odjave, odnosno trajnog nekorištenja nekretnine, Korisnik je dužan vratiti posude za otpad koje je na revers zadužio. Dok ne razduži posude za otpad i ne podmiri dug Davatelju, Korisniku ne može prestati ugovorni odnos.

Nekretnina koja se trajno ne koristi smatra se onaj stambeni objekt koji je:

* Isključen iz napajanja električnom energijom
* Nije isključen iz napajanja električnom energijom, ali je potrošnja u obračunskom razdoblju od godinu dana manja od 30 kw.

U slučaju da u trenutku prijave o trajnom nekorištenju nekretnine nije moguće priložiti dokaz o potrošnji električne energije za proteklo obračunsko razdoblje (npr. prijava odmah nakon što osoba premine, prijava odmah nakon odlaska u inozemstvo i sl.) vlasnik nekretnine dužan je dostaviti dokaz (obračun potrošnje električne energije za proteklo obračunsko razdoblje) u roku od 12 mjeseci od dana prijave promjene.

Ukoliko vlasnik nekretnine ne ispuni uvjet maksimalne potrošnje od 30 kw u obračunskom razdoblju ili uopće ne dostavi traženi dokaz, Davatelj će ispostaviti fakturu za svoje usluge retroaktivno, za cijeli period od dana prijave promjene.

Davatelj usluge će obavijestiti korisnika o isteku roka za dostavljanje navedenih dokaza što ne isključuje pravo davatelja na naplatu potraživanja.

NEKRETNINA KOJA SE POVREMENO KORISTI

Članak 6.

Nekretnina koja se povremeno koristi, smatra se onaj stambeni objekt čiji vlasnik u njemu povremeno boravi (rad u inozemstvu, kuća za odmor i sl.).

Da bi mogao ostvariti status povremenog korisnika, vlasnik treba priložiti dokaz o prebivalištu na drugoj adresi od adrese na kojoj se vrši primopredaja otpada.

Povremeni korisnik nije dužan zadužiti spremnik za otpad sve dok traje status povremenog korisnika, ali je dužan miješani komunalni otpad predavati u vreći s logotipom Davatelja.

U tom slučaju, broj primopredaja na godišnjoj razini ne smije biti veći od šest.

CIJENA JAVNE USLUGE

Članak 7.

Cijena javne usluge utvrđuje se Cjenikom javne usluge kojeg donosi Davatelj.

Korisnik je dužan plaćati cijenu javne usluge utvrđenu Cjenikom javne usluge, a za koji mu Davatelj ispostavlja račun.

U slučaju izmjene cijena usluga, Davatelj će o istom obavijestiti Korisnika putem svojih mrežnih stranica odnosno na drugi prikladan način.

Članak 8.

Davatelj će račun prema Korisniku ispostavljati na, za njega najekonomičniji način, a sukladno važećim propisima.

Korisnik se obvezuje podmiriti račun u roku dospijeća plaćanja.

U slučaju zakašnjenja u plaćanju Davatelj će zaračunavati zatezne kamate u skladu važećim propisima.

Članak 9.

U slučaju prenošenja obveze plaćanja s vlasnika nekretnine kao zakupodavca na stvarnog korisnika nekretnine kao zakupoprimca, Davatelj će prihvatiti takav ugovor samo u slučaju kada je tim ugovorom utvrđeno da u slučaju nepodmirenja obveza prema Davatelju od strane zakupoprimca obveze treba podmiriti zakupodavac.

NAČIN PRUŽANJA USLUGE DAVATELJA

Članak 10.

Korisnik usluge dužan je spremnike za komunalni otpad na dan sakupljanja i odvoza otpada iznijeti na javnu površinu uz prometnicu, odnosno na mjesto na kojem je moguće isprazniti sadržaj spremnika u specijalno vozilo za odvoz otpada do 7 sati.

Članak 11.

U slučaju prigovora odnosno reklamacije korisnika vezano za činjenice koje se mogu dokazati pregledom snimke na kamionu za odvoz otpada, takva snimka predstavlja dokaz.

Korisnik ima pravo zatražiti pregled snimke kako bi dokazao svoje tvrdnje iz reklamacije ili prigovora. Korisnik je dužan unaprijed platiti cijenu pregleda snimke prema cjeniku Davatelja.

Ukoliko snimka pokaže kako su tvrdnje iz prigovora Korisnika netočne, Davatelj će zadržati uplaćeni iznos.

Ukoliko snimka pokaže da je prigovor Korisnika bio opravdan, Davatelj će sam snositi troškove pregleda snimke i vratiti uplaćeni iznos za pregled snimke Korisniku.

Članak 12.

Sav odloženi komunalni otpad mora se nalaziti u namjenskim spremnicima (kantama ili vrećama s logotipom Davatelja).

Korisnici usluge kojima volumen miješanog komunalnog otpada premašuje volumen spremnika, višak tog otpada moraju odložiti u doplatne crne vreće volumena 120 l s logotipom Davatelja.

Doplatne crne vreće volumena 120 l za sakupljanje miješanog komunalnog otpada Korisnik može podići na lokaciji sjedišta domicilne općine.

Davatelj će doplatne crne vreće preuzimati samo zajedno s zaduženim spremnikom od aktivnih korisnika.

Korisniku će se obračunati cijena crne vreće na prvom slijedećem računu, a prema podacima koje Davatelj dobije od općine koncem mjeseca.

Otpad odložen pokraj spremnika, a koji nije odložen u tipske vreće s logotipom Davatelja, neće se preuzimati osim ako je riječ o povremenim korisnicima.

Članak 13.

Za sakupljanje korisnog otpada (papir i plastika), Davatelj osigurava besplatne vreće od 120 l plave i žute boje, odnosno spremnike iste boje.

Korisnik je dužan redovito predavati koristan otpad prema rasporedu odvoza Davatelja.

U slučaju kada korisnik preda takav koristan otpad putem besplatnih vreća, Davatelj će tom korisniku ostaviti istu takvu vreću na mjestu primopredaje, za slijedeće razdoblje.

GLOMAZNI OTPAD

Članak 14.

Davatelj određuje 2 termina godišnje kada će se glomazni otpad odvoziti te o tome na prikladan način obavještava korisnike (letak, web stranice i sl.). Korisnik ne mora unaprijed naručivati odvoz krupnog otpada u utvrđenim terminima.

Količina predanog krupnog otpada na mjestu primopredaje i/ili predanog u reciklažnom dvorištu, može biti max. 4 m³ godišnje po korisniku i uračunata je u cijenu javne usluge. Veća količina predanog krupnog otpada od 4 m³ naplaćivat će se prema cjeniku Davatelja.

Korisnik može naručiti odvoz krupnog (glomaznog) otpada i izvan razdoblja koje je odredio Davatelj, ali u tom slučaju plaća punu cijenu za prijevoz, obradu i zbrinjavanje prema cjeniku Davatelja.

Kategorije otpada koje spadaju u miješani komunalni otpad, koristan otpad, biootpad, tekstilni otpad, baterije, akumulatori, elektronički otpad, staklo, motorna ulja, boje, gume te ostali problematični otpad ne ulaze u kategoriju krupnog (glomaznog) otpada i neće se preuzimati.

Otpad odložen u neprozirnim vrećama u sklopu odvoza krupnog otpada, zbog čega Davatelj ne može provjeriti njihov sadržaj također se neće preuzimati.

Glomazni otpad širom rasut Davatelj nije dužan prikupljati odnosno neće ga preuzimati.

Davatelj će na prikladan način obavijestiti Korisnika koje kategorije otpada spadaju odnosno ne spadaju pod glomazni otpad te na koji način mogu naručiti odvoz glomaznog otpada izvan utvrđenih termina.

PROVJERA I UGOVORNA KAZNA

Članak 15.

Davatelj ima pravo provjeravati sadržaj spremnika svih vrsta otpada te ukoliko sadržaj ne odgovora namjeni spremnika o tome će na prikladan način obavijestiti Korisnika.

U slučaju ponavljanja takvog prekršaja, Davatelj će Korisniku naplatiti Ugovornu kaznu.

U postupku dokazivanja Davatelj će se koristiti foto-dokumentacijom koju će čuvati do okončanja postupka.

Članak 16.

Korisnik je dužan osigurati da spremnik za otpad koji je zadužio, neovlašteno ne koriste treće osobe.

U slučaju nestanka ili uništenja spremnika za otpad, Korisnik treba otpad stavljati u tipske vreće prema vrsti otpada za logotipom Davatelja sve do trenutka dok ponovo ne zaduži spremnik za otpad.

*Završne odredbe*

Članak 17.

Svi međusobni odnosi između Davatelja i Korisnika valjani su jedino ukoliko su sačinjene u pisanom obliku.

Članak 18.

Ovi Opći uvjeti ugovora s korisnicima sastavni su dio Odlukeo načinu pružanja javne uslugena području Općine Ferdinandovac.

Direktor:

Goran Gregurek